text: Ved du noget? Politiet efterlyser mulige børnelokkere
  20 september 2018 kl. 11.22
  To personer forsøgte at få kontakt til tre drenge på en skole i Ejstrupholm, nu forsøger politiet at finde dem.
  Tre drenge i 0. klasse sagde selv fra, da to personer forsøgte at lokke dem ind i en bil.
  Det skete tirsdag klokken 12 på Ejstrupholm Skole.
  De tre drenge befandt sig på skolens grønne arealer, da en mand og en kvinde kom hen til dem og ville have dem med hen til en bil. De tilbød dem blandt andet slik og kage.
  - Den ene dreng siger så til dem, at børnene ikke må forlade skolens område, mens en anden dreng skynder sig at hente en pædagog, fortæller Henrik Præstegaard fra Herning Politi.
  Da pædagogen nærmede sig, fik de to personer dog hurtigt travlt med at komme væk.
  Politiet vil nu meget gerne høre fra folk, der har set noget eller ved mere. Du kan kontakte dem på telefonnummer 1-1-4. Læs beskrivelsen af de to herunder.
  Signalement:
  Kvinden er af dansk udseende og omkring 35 til 40 år. Hun er 170 til 175 centimeter høj og fedladen af bygning.Hun er lys i huden og har brunt langt hår, der er samlet i en hestehale. Hun taler dansk og var i tirsdags iført en grå hættetrøje med lynlås og sorte bukser med svej ved anklerne.Manden er også af dansk udseende og omkring 38 til 45 år. Han er 180 til 185 centimeter og fedladen af bygning.Han har et mørkt rødligt fuldskæg og virkede usoigneret.  Han var iført en mørk kasket og mørkt tøj. Taler dansk.Kilde: Herning Politi
  
  